በኢትዮጵያና በስዊዘርላንድ መካከል ያለው የሁለትዮሽ ግንኙነት እያደገና እየተጠናከረ መጥቷል-ፕሬዝዳንት ግርማ
አዲስ አበባ፤ ነሐሴ 4/2005 (ዋኢማ) – በኢትዮጵያና በስዊዘርላንድ መካከል ያለው የሁለትዮሽ ግንኙነት እያደገና እየተጠናከረ መምጣቱን ፕሬዝዳንት ግርማ ወልደጊዮርጊስ አስታወቁ። ፕሬዝዳንት ግርማ በኢትዮጵያ የሥራ ጊዚያቸውን ያጠናቀቁትን የአገሪቱን አምባሳደር ዶሚኒክ ላንገንባንቸርን ዛሬ በጽህፈት ቤታቸው ተቀብለው ባሰናበቱበት ወቅት እንዳሉት በሁለቱ አገሮች መካከል ለዘመናት የቆየው ዲፕሎማሲያዊና ፖለቲካዊ ግንኙነት እያደገና እየተጠናከረ መጥቷል። ፕሬዝዳንት ግርማ አምባሳደር ዶሚኒክ ባለፉት ሦስት ዓመታት በኢትዮጵያ ቆይታቸው የሁለቱን አገራት ግንኙነት ወደ ተሻለ ደረጃ ለማሳደግ ላደረጉት አስተዋፅኦ ምስጋና አቅርበዋል። ተሰናባቹ አምባሳደር ዶሚኒክ ላንገንባንቸር በበኩላቸው በኢትዮጵያ ለሦስት ዓመታት በነበራቸው ቆይታ በአገሪቱ እየታየ ባለው ከፍተኛ እድገትና የልማት እንቅስቃሴ መደነቃቸውን ተናግረዋል። ሁለቱ አገራት የፌዴራሊዝም ሥርዓትን የሚከተሉ በመሆናቸው በመካከላቸው ያላቸው ልምድና ተሞክሮ በመለዋወጥ የሁለትዮሽ የትብብር ግንኙነታቸውን እያጠናከሩ መሆናቸውን ገልፀዋል። እንደ ኢዜአ ዘገባ አምባሳደር ዶሚኒክ ከፕሬዚዳንት ግርማ ጋር በነበራቸው ቆይታም በሶማሊያና በክፍለ አህጉሩ ወቅታዊ ጉዳዮች ላይ ተባብረው ለመስራት የሃሳብ ልውውጥ ማድረጋቸውን አስረድተዋል።